SKRIFTLIG FORESPØRGSEL E-3240/00

af Gabriele Stauner (PPE-DE) til Kommissionen

(20. oktober 2000)

Om: Firmaet Fléchards rolle i forbindelse med konstaterede tilfælde af bedrageri med forfalsket smør

Den 6. juli 2000 udsendte Kommissionen en pressemeddelelse fra Det Europæiske Kontor for Bekæmpelse af Svig (OLAF) om konstaterede tilfælde af bedrageri med manipuleret smør.

Ifølge meddelelsen har medlemmer af Camorra-klanen, som opererer i Neapel-området, i årevis i stor stil forfalsket smør og afsat det via italienske, franske og belgiske firmaer.

Det manipulerede smør bestod for to tredjedeles vedkommende af kemiske tilsætningsstoffer, vegetabilske fedtstoffer, oksetalg og andre tilsætningsstoffer, der normalt anvendes til fremstilling af kosmetik. I perioden 1997 1999 blev der i alt fremstillet ca. 16 000 tons af dette forfalskede produkt.

En del af det manipulerede smør blev eksporteret til tredjelande med eksportrestitution via EU-budgettet og resten anvendt til fremstilling af konditorvarer også med tilskud via EU-budgettet.

1. Kan Kommissionen bekræfte, at firmaet Fléchard ifølge oplysninger fra det franske og det italienske retsvæsen spillede en central rolle i forbindelse med afsætningen af det manipulerede smør?

2. Er det korrekt, at disse manipulationer har drænet EU-budgettet for mindst 45 mio.?

3. Hvilke konsekvenser har dette fået for firmaet Fléchard?

a) Er firmaet blevet opført på den såkaldte sorte liste (forordning nr. 1469/95)?

b) Er alle udbetalinger fra EU-budgettet til firmaet blevet indstillet? I bekræftende fald, siden hvornår? I benægtende fald, hvorfor ikke?

c) Er der allerede blevet stillet krav til firmaet om tilbagebetaling af alle uretmæssigt udbetalte eksportrestitutioner eller andre former for tilskud? I bekræftende fald, hvornår og hvilke beløb drejer det sig om? I benægtende fald, hvorfor ikke?

4. Mener Kommissionen fortsat (skrivelse fra kommissær Schreyer af 5. juli 2000/D(2000)408), at der ikke kan gives oplysninger om, hvilke beløb der er blevet udbetalt til firmaet Fléchard via EU-budgettet?

5. Finder Kommissionen ikke, at der i betragtning af de alvorlige anklager, der er rejst mod firmaet, er et akut behov for tilbundsgående information?

Samlet svar afgivet på Kommissionens vegne af Michaele Schreyer på skriftlige forespørgsler E-3240/00 og P-3478/00

(14. december 2000)

Myndighederne i medlemsstaterne foretager i samarbejde med Det Europæiske Kontor for Bekæmpelse af Svig (OLAF) undersøgelser vedrørende det forfalskede smør. Der er endnu ikke truffet endelige

konklusioner om, hvorvidt de undersøgte virksomheder har deltaget i bedrageriet. Hvad angår proceduren forholder det sig sådan, at OLAF inden for rammerne af den regelmæssige kontakt med institutionerne ifølge bestemmelserne i artikel 12, stk. 3, i Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)(1), skal holde Europa-Parlamentet orienteret.

Kommissionen understreger, at det udelukkende er de kompetente myndigheder i medlemsstaterne, der kan træffe foranstaltninger over for en virksomhed, der skønnes at være utroværdig, herunder suspendere udbetaling af beløb for igangværende transaktioner, og opføre virksomheden på den sorte liste i overensstemmelse med bestemmelserne i Rådets forordning (EF) nr. 1469/95 af 22. juni 1995 om foranstaltninger, der skal træffes over for visse erhvervsdrivende, der drager fordel af transaktioner finansieret af EUGFL, Garantisektionen, og Kommissionens forordning (EF) nr. 745/96 om de relevante gennemførelsesbestemmelser(2). OLAF modtager meddelelser herom fra medlemsstaterne.

Kommissionen understreger, at den omhandlede støtte udgør direkte udgifter, som medlemsstaterne forvalter, og det er deres opgave at tilbagesøge ulovligt udbetalt støtte. OLAF oplyser, at der på nuværende tidspunkt ikke på nationalt niveau er påbegyndt en sådan tilbagesøgning. De nøjagtige mængder ikke-støtteberettigede produkter og deres endelige bestemmelsessted (støttet eller ej) skal først fastslås med sikkerhed. Det er ligeledes grunden til, at der endnu ikke er sat tal på tabet for fællesskabsbudgettet.

Det fremgår af det brev, som det ærede medlem henviser til, at Kommissionen ikke ud over retten til kontrol har adgang til detaljerede oplysninger om de nationale udbetalingsorganer, og at sådanne oplysninger ifølge fællesskabslovgivningen skal behandles fortroligt. Individuelle oplysninger om virksomheder kan f.eks. udgøre forretningshemmeligheder. Der skal i den henseende mindes om bestemmelserne om tavshedspligt og beskyttelse af oplysninger i artikel 8 i forordning 1073/99.

Kommissionen vil holde Europa-Parlamentet underrettet om de igangværende undersøgelsers videre forløb i overensstemmelse med de gældende regler.

(1) EFT L 136 af 31.5.1999.

(2) EFT L 145 af 29.6.1995 og EFT L 102 af 25.4.1996.